b'\n_START_ARTICLE_\nSafloor\n_START_SECTION_\nEt\xc3\xbcmoloogia\n_START_PARAGRAPH_\nEesti keelde on s\xc3\xb5na safloor j\xc3\xb5udnud arvatavasti saksa keele kaudu, kus Saflor on \xc3\xbcks s\xc3\xb5na F\xc3\xa4rberdistel \'v\xc3\xa4rvaliohakas\' s\xc3\xbcnon\xc3\xbc\xc3\xbcme. Saksa ja inglise keelde on s\xc3\xb5na j\xc3\xb5udnud keskaegsest prantsuskeelsest safleur, mis omakorda p\xc3\xa4rineb araabiakeelsest s\xc3\xb5nast\xd8\xa7\xd9\x8e\xd8\xb5\xd9\x92\xd9\x81\xd9\x8e\xd8\xb1, a\xe1\xb9\xa3far (\'kollane\').\n_START_SECTION_\nAjalugu\n_START_PARAGRAPH_\nV\xc3\xa4rvisafloor kuulub vanimate kultuurtaimede hulka, olles tuntud juba Vanas Egiptuses ja Bab\xc3\xbcloonias. Taime kreekakeelne nimi \xce\xba\xce\xac\xcf\x81\xce\xb8\xce\xb1\xce\xbc\xce\xbf\xcf\x82 (k\xc4\x81rthamos) esineb mitmes kohas M\xc3\xbckeene lineaarkirjas B tahvlitel, kusjuures kahel viisil: valge (ka-na-ko re-u-ka, \'kn\xc4\x81kos leuk\xc4\x81\')ja punane (ka-na-ko e-ru-ta-ra, \'kn\xc4\x81kos eruthr\xc4\x81\'). Selgitatud on seda valgete seemnete (ja nendest saadava safloori\xc3\xb5li) ja punaste \xc3\xb5ite (v\xc3\xa4rvainena) kasutamisega. \xc3\x95li kasutati antiigist alates toiduks ja lambi\xc3\xb5lina, ka tekstiiliv\xc3\xa4rvina kasutamine ulatub kaugesse minevikku. Egiptuse 12. d\xc3\xbcnastia hauakambrite kollaseks ja oran\xc5\xbeiks toonitud tekstiilidest on leitud safloori j\xc3\xa4lgi ja vaarao Tutanhamoni hauast v\xc3\xa4rvohakavanikuid. Saflooriga erinevate tekstiilide v\xc3\xa4rvimise retsepte v\xc3\xb5ib Euroopas leida alates 16. sajandist, mil taime hakati ka P\xc3\xb5hja-Euroopas kasvatama. Venemaal leidis safloor tekstiiliv\xc3\xa4rvina laiaulatuslikku kasutamist 17.\xe2\x80\x9319. sajandil, kuni 20. sajandi alguseni._NEWLINE_Safloori toiduv\xc3\xa4rvina kasutamist safrani aseainena mainitakse juba 16. sajandi raamatutes. V\xc3\xb5rreldes p\xc3\xa4ris safraniga oli safloor, mille nimetus bastard Saffron t\xc3\xa4hendab t\xc3\xb5lkes umbes "sohisafran", kordades odavam toiduv\xc3\xa4rvaine.\n_START_SECTION_\nV\xc3\xa4rvaine\n_START_PARAGRAPH_\nSaflooriks nimetatakse v\xc3\xa4rvisafloori kuivatatud \xc3\xb5isi, mis transpordiks ja m\xc3\xbc\xc3\xbcgiks m\xc3\xb5nikord pressitakse pallideks v\xc3\xb5i kookideks. \xc3\x95isi saab kasutada ka v\xc3\xa4rskelt. Kuivatamisel tuleb j\xc3\xa4lgida, et \xc3\xb5ied oleks kaitstud otsese p\xc3\xa4ikesevalguse eest, et nad ei kaotaks oma v\xc3\xa4rvivaid omadusi. Kollast v\xc3\xa4rvi annab safloorkollane, v\xc3\xa4rvainete indeksi j\xc3\xa4rgi C.I. Natural Yellow 5, punast v\xc3\xa4rvi andev komponent on oran\xc5\xbepunane flavonoid kartamiin, C.I. Natural Red 26._NEWLINE_V\xc3\xa4rvohakast tekstiili v\xc3\xa4rvimisel saadavate toonide hulgas on puhas kollane, v\xc3\xa4ga erksad roosad toonid (l\xc3\xb5heroosa, magentapunane) ning pehmed korallpunased. Toon s\xc3\xb5ltub peitsainest, lahuse pH-st ja v\xc3\xa4rvitavast kiust. Saflooriga on v\xc3\xa4rvitud siidi, lina ja puuvilla._NEWLINE_Kartamiini on kasutatud ka v\xc3\xa4rvipigmentide toonimiseks. Pigmendiv\xc3\xa4rvainena ei ole kartamiin eriti valguskindel, samuti kipuvad pleekima saflooriga v\xc3\xa4rvitud roosad ja punased kangad._NEWLINE_Kuivatatud v\xc3\xa4rvohaka\xc3\xb5isi m\xc3\xbc\xc3\xbcakse ka toiduv\xc3\xa4rviks, m\xc3\xb5nikord ka safrani nime all, t\xc3\xb6\xc3\xb6stuslikult toodetud toiduv\xc3\xa4rv on safraniga sarnanev kollane pulber. Annab toidule kollase tooni. Kasutatakse ka muude naturaalsete toiduv\xc3\xa4rvide koostises.'